A framework for systematic evaluation of Business Process Redesign (BPR) initiatives using the notion of model plasticity
Authors: Τσακαλίδης Γεώργιος 
Published: December 2022

Ως συνέπεια του διαρκώς μεταβαλλόμενου και ανταγωνιστικού περιβάλλοντος, οι οργανισμοί εξετάζουν πώς μπορούν να ανασχεδιάσουν τις κομβικές, επιχειρησιακές τους διαδικασίες, προκειμένου να βελτιώσουν την απόδοση και ευμεταβλητότητά τους. Ωστόσο, υπάρχει μια έλλειψη προσεγγίσεων για την αξιολόγηση του ανασχεδιασμού επιχειρησιακών διαδικασιών κατά το στάδιο του σχεδιασμού καθώς και για τη συστηματική υλοποίηση του ανασχεδιασμού στην περίπτωση των διαδικασιών που πληρούν τις ορισμένες προϋποθέσεις. Ο σκοπός αυτής της έρευνας είναι: (α) η αξιολόγηση της δυνατότητας ανασχεδιασμού των μοντέλων επιχειρησιακών διαδικασιών πριν την υλοποίηση, (β) η δημιουργία μιας συστηματικής και πολυχρηστικής μεθοδολογίας ανασχεδιασμού επιχειρησιακών διαδικασιών, (γ) η συσχέτιση των μεθοδολογιών αξιολόγησης και ανασχεδιασμού σε μια ενοποιημένη και συνολική προσέγγιση και (δ) η επίδειξη της παραπάνω προσέγγισης για μια συγκεκριμένη μέθοδο ανασχεδιασμού. Μια βιβλιογραφική ανασκόπηση σε θεωρητικές έννοιες που σχετίζονται με τον ανασχεδιασμό των επιχειρησιακών διαδικασιών και δύο ξεχωριστές, συστηματικές, βιβλιογραφικές ανασκοπήσεις σε μεθοδολογίες αξιολόγησης και υλοποίησης ανασχεδιασμού επιχειρησιακών διαδικασιών οδήγησαν στην: (1) επισκόπηση της υπάρχουσας, ερευνητικής κατάστασης και (2) στην ανάδειξη του ερευνητικού κενού σε συστηματικές, γενικεύσιμες μεθοδολογίες που συνδυάζουν την αξιολόγηση της δυνατότητας ανασχεδιασμού επιχειρησιακών διαδικασιών, κατά το στάδιο σχεδιασμού και την υλοποίηση του ανασχεδιασμού. Η απουσία από τη βιβλιογραφία μιας έννοιας που να αποτυπώνει ποσοτικά τη δυνατότητα ανασχεδιασμού επιχειρησιακών διαδικασιών οδήγησε στην εισαγωγή της έννοιας της Πλαστικότητας Μοντέλων. Η έννοια είναι εμπνευσμένη από τη Νεύρο-πλαστικότητα και βασίζεται στον υπολογισμό εσωτερικών μετρικών ποιότητας για την πρόβλεψη της εφαρμοσιμότητας των ευρετικών μεθόδων της αναδιάταξης δραστηριοτήτων (RESEQ) και του παραλληλισμού δραστηριοτήτων (PAR). Μέσα από μια σειρά πειραμάτων και τη χρήση λογιστικής παλινδρόμησης και της πρότυπης μεθόδου Bender, ο συγγραφέας εξήγαγε και επικύρωσε ακραίες τιμές εσωτερικών μετρικών για την υλοποίηση των ανωτέρω ευρετικών μεθόδων. Στη συνέχεια εισάγεται το Πλαίσιο Αξιολόγησης Ανασχεδιασμού Επιχειρησιακών Διαδικασιών για τη συστηματική εκτίμηση της δυνατότητας ανασχεδιασμού μοντέλων εισόδου με βάση την πλαστικότητα και την εξωτερική ποιότητά τους. Το πλαίσιο δημιουργήθηκε με τη χρήση της κατοχυρωμένης μεθοδολογίας DSRP και ενσωματώνει κομβικά στοιχεία ανασχεδιασμού, τα οποία οργανώνονται σε διασυνδεδεμένες φάσεις. Δύο ξεχωριστοί τρόποι λειτουργίας του πλαισίου, οι οποίοι βασίζονται σε διαιρετική συσταδοποίηση και μέτρηση απόστασης εγγύτητας, εισάγονται και παρουσιάζονται στην παρούσα έρευνα με τη χρήση ενός αποθετηρίου μοντέλων επιχειρησιακών διαδικασιών από τη βιβλιογραφία. Οι τρόποι λειτουργίας επιδεικνύονται για τη μέθοδο της δεδομενο-κεντρικής βελτιστοποίησης ροών εργασιών, προκειμένου να τονισθεί η απλή και εύκολη χρήση του πλαισίου. Μια συλλογή από εξήντα τέσσερις πραγματικές, επιχειρησιακές διαδικασίες από την Οικονομική Διαχείριση του Ελληνικού Δημοσίου Τομέα μοντελοποιήθηκαν στο πρότυπο BPMN 2.0 και μετρήθηκαν για την επικύρωση του πλαισίου. Η επικύρωση επιδεικνύει μια πληθώρα πλεονεκτημάτων για τις Υπηρεσίες του Υπουργείου Οικονομικών και εν γένει για όλο τον δημόσιο τομέα, δεδομένης της διαρκούς στροφής προς Στρατηγικές Ψηφιακού Μετασχηματισμού. Τέλος, ο συγγραφέας επέκτεινε το πλαίσιο με ένα νέο, συμπληρωματικό πλαίσιο για την υλοποίηση του ανασχεδιασμού επιχειρησιακών διαδικασιών και τα δύο πλαίσια συνδυάστηκαν σε μια ολιστική, ενοποιημένη μεθοδολογία. Συνολικά, αυτή η έρευνα οδήγησε στην πρόταση μιας πλήρως δοκιμασμένης και επικυρωμένης μεθοδολογίας για την αξιολόγηση της δυνατότητας ανασχεδιασμού επιχειρησιακών διαδικασιών κατά το στάδιο σχεδιασμού και μιας ολοκληρωτικής μεθοδολογίας συστηματικής υλοποίησης ανασχεδιασμού επιχειρησιακών διαδικασιών για τις περιπτώσεις μοντέλων που πληρούν τις ορισμένες προϋποθέσεις.